OnePlus TV får otte højttalere og Dolby Atmos

Lyden på fladskærme har aldrig været overvældende; tværtimod har en soundbar nærmest været obligatorisk tilbehør. Men OnePlus håber åbenbart, at de kan ændre på det faktum; lækkede data fra Amazon afslører, at OnePlus TV har otte integrerede højttalere med 50W udgangseffekt og Dolby Atmos-understøttelse.

Det er imponerende specifikationer på indbyggede højttalere – i hvert fald på papiret – på en skærm i denne liga. OnePlus har endnu ikke afsløret prisen på sit tv, men den kommer næppe på højde med de topmodeller, hvor denne type specs normalt ses – det kinesiske firma er trods alt kendt for at levere premium-produkter til menneskepenge.

De nye informationer kommer i hælene på en stribe andre ”afsløringer”. Tv’et vil være udrustet med et 55 tommer stort QLED-panel og vil være baseret på Googles Android TV operativsystem. Tv’et præsenteres officielt i løbet af denne måned, men vil i første omgang udelukkende komme på markedet i Indien – USA, Europa og Kina følger på et senere tidspunkt, når der er lavet indholdsaftaler med lokale indholdsleverandører.

Herunder billederne fra Amazon:

OnePlus TV får otte højttalere og Dolby Atmos