OnePlus vil lancere smart-tv næste år

Mens vi alle sammen går rundt og venter på OnePlus 6T, har OnePlus nu meldt ud, at de melder sig ind i smart-tv-kampen med OnePlus TV. Det er ikke fordi de ligefrem strør om sig med detaljer, men OnePlus-bossen Pete Lau har forfattet en blog-post, hvor han forklarer det ny fokusområde.

“Vi vil bringe hjemmet til et nyt niveau af intelligent tilslutning. For at gøre dette bygger vi et nyt produkt med OnePLus kendte flagskibsdesign, billedkvalitet og lydoplevelse. Et produkt, der gør det lettere at forbinde hjemmet. Vi kalder det: OnePlus TV,” skriver Lau på bloggen.

Og i et interview med Business Insider siger Lau, at OnePlus har planer om at lancere sit første tv i 2019, men at det vil tage noget tid at gøre det perfekt. Tv’et vil angiveligt blive opdateret løbende over de næste fem år – og løbende blive knyttet tættere til mobiltelefonen.

En stor udfordring

OnePlus fortæller ikke om OnePlus TV vil være baseret på en eksisterende platform, som for eksempel Android TV, eller om de vil bygge et nyt system op fra bunden. Til gengæld fortæller Pete Lau, at de allerede forhandler med “større spillere” for at understøtte smarthome-systemer.

“Dette er et stort skidt i OnePlus-rejsen, men som hvert skridt undervejs, er det taget med intens overvejelse. Det er en stor udfordring af skubbe grænser inden for teknologi og innovation, men det er en endnu større forløsning at møde mennesker rundt om i verden, der påvirkes af vores produkter hver eneste dag. Lad os tage det næste skridt sammen,” afslutter Lau sit blogindlæg.

Det er et mildest talt overraskende træk, men OnePlus hævder at de er klædt på til opgaven efter mange år med udvikling af smartphones.

OnePlus vil lancere smart-tv næste år