OnePlus’ nye tv kommer til at hedde OnePlus TV

Efter lang tids spekulation og gætterier har OnePlus endelig afsløret navnet på sit kommende tv ; det kommer til at hedde OnePlus TV. Det har en moderator på selskabets forum afsløret med følgende salut: ”Vi navngiver det med vores eget brand, fordi vi ikke mener, at der er noget andet navn der bedre kan repræsentere vores værdi, vision og stolthed”.

Selve logoet får også store ord med på vejen. Ifølge moderatoren er logoet ”inspireret af klassisk geometri, som det kan ses fra mange klassiske kunstformer, såsom det gamle hinduistiske symbol, mandalen og de berømte græske templer”.

OnePlus har arbejdet på tv’et i en længere periode, men det var i september sidste år at OnePlus-chefen Pete Lau i et interview bekræftede, at firmaet barsler med et tv. Dengang sagde han, at planen var, at det skulle lanceres i løbet af 2019, men om tidsplanen stadig holder er uvist. Nogle rygter hævder, at tv’et præsenteres i løbet af september måned.

Logoet på hvid baggrund. Klik for at forstørre.

Så sent som i juli måned ansøgte OnePlus om certificering af en Bluetooth-fjernbetjening. Ansøgningen indikerer, at OnePlus TV vil køre Android og bruge LED-paneler på størrelser mellem 43 tommer og 75 tommer.

OnePlus’ nye tv kommer til at hedde OnePlus TV